ประกาศคณะกรรมการกํากับหลักทรัพย์และตลาดหลักทรัพย์

ที่ กน. 8/2564

เรื่อง  การผ่อนผันการกู้ยืมเงินของกองทุนรวมอสังหาริมทรัพย์

และกองทุนรวมโครงสร้างพื้นฐาน ในปี พ.ศ. 2564  

เนื่องจากสถานการณ์การระบาดของโรคติดเชื้อ

ไวรัสโคโรนา 2019 (โควิด 19)

\_\_\_\_\_\_\_\_\_\_\_\_\_\_\_\_\_\_\_\_

โดยที่สถานการณ์การระบาดของโรคติดเชื้อไวรัสโคโรนา 2019 (โควิด 19) ยังไม่คลี่คลายและยังส่งผลกระทบต่อการดําเนินการของกองทุนรวมอสังหาริมทรัพย์และกองทุนรวมโครงสร้างพื้นฐาน อาศัยอํานาจตามความในมาตรา 14 วรรคหนึ่ง (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และมาตรา 126 วรรคหนึ่ง (5) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 3) พ.ศ. 2546  คณะกรรมการ ก.ล.ต. ออกประกาศไว้ดังต่อไปนี้


ข้อ ๑ ในประกาศนี้

“กองทุนรวม”  หมายความว่า   กองทุนรวมอสังหาริมทรัพย์และกองทุนรวมโครงสร้างพื้นฐาน

“กองทุนรวมอสังหาริมทรัพย์” หมายความว่า  กองทุนรวมอสังหาริมทรัพย์ที่จัดตั้งขึ้นตามพระราชบัญญัติหลักทรัพย์และตลาดหลักทรัพย์ พ.ศ. 2535 แต่มิให้หมายความรวมถึงกองทุนรวมอสังหาริมทรัพย์พิเศษ

“กองทุนรวมอสังหาริมทรัพย์พิเศษ”  หมายความว่า  กองทุนรวมดังต่อไปนี้

(1)  กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน

(2)  กองทุนรวมอสังหาริมทรัพย์และสิทธิเรียกร้อง

“กองทุนรวมโครงสร้างพื้นฐาน”  หมายความว่า  กองทุนรวมโครงสร้างพื้นฐานที่จัดตั้งขึ้นตามพระราชบัญญัติหลักทรัพย์และตลาดหลักทรัพย์ พ.ศ. 2535                

“สถานการณ์โควิด 19”  หมายความว่า   สถานการณ์การระบาดของโรคติดเชื้อไวรัสโคโรนา 2019 (โควิด 19) 

“บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม

“ประกาศการกู้ยืมเงิน”  หมายความว่า

(1) ประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการกู้ยืมเงินในนามของกองทุนรวม 

(2) ประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการกู้ยืมเงินในนามของกองทุนรวมและการก่อภาระผูกพันแก่ทรัพย์สินของกองทุนรวมโครงสร้างพื้นฐาน


ข้อ ๒ การกู้ยืมเงินของกองทุนรวมที่ได้รับผลกระทบเนื่องจากสถานการณ์โควิด 19 ให้บริษัทจัดการสามารถกู้ยืมเงินได้เพิ่มเติมจากการกู้ยืมเงินตามที่กําหนดในประกาศการกู้ยืมเงินตามหลักเกณฑ์ดังต่อไปนี้

(1)  เป็นการกู้ยืมเงินระยะสั้นที่มีการทําสัญญากู้ยืมเงินภายในปี พ.ศ. 2564 โดยมีกําหนดเวลาชําระหนี้เงินกู้ไม่เกิน 1 ปีนับแต่วันที่ทําสัญญากู้ยืมเงิน

(2) เป็นการกู้ยืมเงินเพื่อวัตถุประสงค์ในการเสริมสภาพคล่องของกองทุนรวม และต้องมิใช่เพื่อการจ่ายเงินปันผลให้แก่ผู้ถือหน่วยลงทุนหรือการลดเงินทุนจดทะเบียนของกองทุนรวม

(3) จํานวนเงินที่กู้ยืมดังกล่าวต้องไม่เกินค่าใช้จ่ายหรือภาระผูกพันอื่นของกองทุนรวมตามงบการเงินปีล่าสุด หรือภาระผูกพันที่กองทุนรวมต้องปฏิบัติตามสัญญาหรือตามข้อมูลที่ได้มีการเปิดเผยแก่ผู้ถือหน่วยลงทุนไว้แล้วก่อนวันทําสัญญากู้ยืมเงิน เช่น ข้อมูลที่เปิดเผยไว้ในหนังสือชี้ชวน หรือแบบแสดงรายการข้อมูลประจําปี เป็นต้น

(4)  ต้องได้รับความเห็นชอบจากผู้ดูแลผลประโยชน์ของกองทุนรวม

ทั้งนี้ ข้อกําหนดอื่นให้เป็นไปตามประกาศการกู้ยืมเงินเท่าที่ไม่ขัดหรือแย้งกับข้อกําหนดแห่งประกาศนี้


ข้อ ๓ ประกาศนี้ให้ใช้บังคับตั้งแต่วันที่ 1 พฤษภาคม พ.ศ. 2564 เป็นต้นไป


ผู้มีอํานาจลงนาม - ประกาศ  ณ วันที่ 8 เมษายน พ.ศ. 2564

 

 

 

                                                                                                                                         (นายพิชิต  อัคราทิตย์)

                                                                                                                                             ประธานกรรมการ

                                                                                                                 คณะกรรมการกํากับหลักทรัพย์และตลาดหลักทรัพย์